חנה ריבקין-בריק

חנה (אנה) ריבְקין-בּריק (לעיתים נכתב רִבקין; בשוודית: Anna Riwkin-Brick; 10 ביוני 1908 – 19 בדצמבר 1970) הייתה צלמת יהודייה-שוודית ילידת רוסיה. נודעה בעיקר בסדרת ספרים של תצלומי ילדים מארצות העולם, שנעשו בשיתוף עם הסופרת אסטריד לינדגרן ועם סופרות נוספות.

ביוגרפיה
חנה (אנה) ריבקין נולדה בקיץ 1908 למשפחה יהודית ציונית בסוּרַאז' שבפלך צ'רניגוב של רוסיה (רוסיה הלבנה), בתם של פרידה לבית פרלמן (1881–1944) ושלום-אלכסנדר (סֶנדֶר) ריבקין (1878–1930). אביה, יליד הומל, למד פילוסופיה באוניברסיטת היידלברג (עם יוסף קלוזנר); ב-1897, במהלך לימודיו, נמנה עם צירי הקונגרס הציוני הראשון, שהתכנס בבזל. בילדותה, ב-1912, חזרה המשפחה לעיירת הולדתו של אביה, הומל, וב-1915 היגרה המשפחה לסטוקהולם בירת שוודיה. אביה, שהתבסס בעיר כתעשיין, היה גם מרצה וסופר חובב, ובית המשפחה היה מוקד תרבות ובית ועד לסופרים.

אחותה הבכורה, יוג'יני סֶודרברג (1903–1973) הייתה סופרת ועיתונאית שוודית-אמריקאית. הייתה נשואה לסופר הצעיר  בנו של . לאחר שנתיים בלבד של נישואין, בעלה התאבד בשנת 1931.כעבור עשור היגרה לארצות הברית, ושם נישאה לסוחר האמנות וחוקר אפלטון הוגו פֶּרלס .

אחיה הצעיר, יוסף ריבקין (1909 - 1965), היה עורך ומתרגם. אשתו, אסתר ריבקין, הייתה גם היא סופרת.

 קריירה 
בילדותה למדה ריבקין בלט, אך עקב פציעה נעצרה הקריירה שלה בגיל מוקדם.

בשנת 1927 הועסקה כעוזרת צלם אצל מואיז בנקו (Moisé Benkow), ובשנת 1928, כשהייתה בת עשרים, פתחה את סטודיו הדיוקנאות שלה בסטוקהולם. בשנת 1929 נישאה לעיתונאי והמתרגם דניאל בריק, והחלה לשווק את עבודותיה על ידי הצגת דיוקנאות של סופרים ואמנים צעירים מקרב מכריו של בעלה ואחיה.

כרקדנית לשעבר המשיכה להתעניין בפן הצילומי של נושא המחול וצילמה ספר על ריקוד שוודי (Svensk danskonst på scen och i skola, 1932). בשנת 1960 איירה ספר על בלט, Balettskolan, עם טקסטים של הכוריאוגרפית בירגיט קולברג.

משנת 1930 הוסיפה ריבקין עבודה עיתונאית לרפרטואר שלה, ושיתפה פעולה במספר ספרים עם עיתונאים וסופרים. ב-1942 נסעה ללפלנד יחד עם הסופרת השוודית אלי יאנס שם צילמה את חיי הלפים, השתיים הוציאו ספר "איילים מציגים את הדרך" (Renarna visar vägen). עם תום מלחמת העולם השנייה ב־1948 חזרו השתיים ללפלנד לסדרת צילומים נוספת עבור ספר נוסף למבוגרים "נוודי הצפון". הפעם הוציאו השתיים גם ספר ילדים ראשון "אלה קרי הילדה מלפלנד" בו צילמו את בתם של הזוג אצלו התארחו. הספר נחל הצלחה גדולה ותורגם לעשרות שפות, הוא היה הראשון מבין סדרת "ילדי העולם". הסדרה כללה 16 ספרים, מתוכם שלושה צולמו בישראל. בין הספרים המצליחים ביותר היו: "נוריקו-סאן הילדה מיפן", "סיאה הילדה מאפריקה" ו"לילבס ילדת הקרקס". הסופרת המפורסמת אסטריד לינדגרן כתבה את העלילה של תשעה מתוכם. הספר האחרון בסדרה, "סלימה, הילדה מקשמיר" יצא ב-1970 שנת מותה של ריבקין-בריק.

ריבקין בריק הוציאה שני ספרי צילום על ארץ ישראל ומדינת ישראל, עם טקסטים של בעלה, דניאל בריק, הראשון ב־1948 והשני ב-1955. היא לקחה חלק בתערוכת הצילומים "משפחת האדם", שהוצגה לראשונה במוזיאון לאמנות מודרנית בניו יורק ב-24 בינואר 1955.

בשנת 1963 הוענקה לה מדליית אלזה בסקאו-בסקוב.

חיים אישיים ומותה 
בעלה של ריבקין-בריק, דניאל בריק (1903–1987), היה עורך דין, נציג הסוכנות היהודית בשוודיה, מראשי ההסתדרות הציונית בשוודיה, משורר, סופר ומתרגם, העורך-המייסד של העיתון היהודי-שוודי הציוני "הכרוניקה היהודית".

אף על פי שנודעה כצלמת ילדים, ריבקין-בריק ובעלה החליטו שלא להיות הורים. אחיה ואחיותיה לא הביאו גם הם ילדים לעולם מתוך בחירה, ושושלת משפחת ריבקין הגיעה לסוף דרכה עם מותו של אחרון האחים.

ריבקין-בריק נפטרה בדצמבר 1970 בתל אביב, בגיל 62, והובאה למנוחות בבית העלמין הדרום.

על פי צוואתה, לאחר מותה נתרמו תצלומיה למוזיאון לאמנות מודרנית  בסטוקהולם. בשנת 2004 נערכה בו תערוכה של תצלומיה. אוסף הצילומים הגדול שלה, שכלל 50,000 תצלומים, נתרם על פי צוואתה לארכיון הצילומים של קרן היסוד. אוסף תצלומיה נמצא כיום בארכיון הציוני המרכזי והוא כולל 22,000 תצלומים.

בשנת 1973 קבעה אגודת הצלמים של שוודיה פרס שנתי לצילום על שמה.

ספריה
ספרי הצילום
בתרגום עברי:
 אֶלֶה קָרִי הילדה מלפלנד; תמונות: חנה ריבקין-בריק; סִפור: אלי יאנס; עברית: לאה גולדברג, מרחביה: ספרית פועלים ('אנקורים'), תשי"ד. ("מעֻבַּד לילדי ישראל על ידי לאה גולדברג על פי הספר 'נודי הצפון' מאת אלי ינס וחנה ריבקין")
 מלכת שבא הקטנה: סיפור מחיי ילדים עולים; מסופר על ידי לאה גולדברג; מצולם על ידי חנה ריבקין-בריק, תל אביב: ספרי צבר, 1956.
 נוֹריקוֹ-סאן הילדה מיפן; תמונות: חנה ריבקין-בריק; סִפור: אסטריד לינדגרן; עברית: לאה גולדברג, מרחביה: ספרית פועלים ('אנקורים'), 1957.
 סִיאָה הילדה מאפריקה; צִלמה: חנה ריבקין-בריק; סִפרה: אסטריד לינדגרן; עִבְּדה: לאה גולדברג, מרחביה: ספרית פועלים ('אנקורים'), 1959.
 בני הדודים משבדיה; [תמונות] אנה ריבקין בריק; [סִפור] אסטריד לינדגרן; עברית אביבה אגמון, תל אביב: אור עם ('סדרת ילדי העולם'), 1959.
 לילבס ילדת הקרקס; צִלמה: חנה ריבקין-בריק; סִפרה: אסטריד לינדגרן; עִבְּדה: לאה גולדברג, מרחביה: ספרית פועלים, תשכ"א.
 הרפתקה במדבר; צילומים: חנה רבקין-בריק; סיפור: לאה גולדברג, תל אביב: הקיבוץ המאוחד, תשכ"ו.
 נואי הילדה מתאילנד; תמונות: חנה רבקין-בריק; סִפור: אסטריד לינדגרן; עברית: לאה גולדברג, תל אביב: ספרית פועלים, תשכ"ח 1967.
 גֶנֶּט הילדה מאטיופיה; תמונות: חנה ריבקין-בריק; סִפרה: ורה פורסברג; עברית: מירה מאיר, תל אביב: ספרית פועלים, תש"ל.
 דירק הילד מהולנד; תמונות: חנה ריבקין-בריק; סִפור: אסטריד לינדגרן; עברית: לאה גודלברג, מרחביה: ספרית פועלים, תש"ל.
 סָלימה, הילדה מקשמיר; תמונות: חנה רבקין-בריק; סִפור: ורה פורסברג; עברית: מירה מאיר, מרחביה: ספרית פועלים, תשל"ג.
 מַטִּי מפינלנד; אנה ריבקין-בריק, אסטריד לינדגרן; עברית: אביבה אגמון, תל אביב: אור עם ('ילדי העולם'), תשל"ט 1979.
 מוֹקִיהָנָה מהָוָי [=הוואי]; צילומים: אנה ריבקין-בריק; סיפור: אויגניה סודרברג ; תרגום: אביבה אגמון, תל אביב: אור עם ('ילדי העולם'), תש"ם.

תערוכותיה בישראל
 1954 – מוזיאון תל אביב (תערוכה המסכמת 25 שנות צילום, בנושאי ישראל, יוון, טורקיה, לפלנד, דיוקנאות ותמונות-ריקוד; הוצגה במקור בסטוקהולם).
 1969 (תשכ"ט) – "אנה ריבקין-בריק: מסע מסביב לעולם – בעין המצלמה", מוזיאון תל אביב (בית דיזנגוף).
לאחר מותה:
 1972 – "אנשים", מוזיאון ישראל, ירושלים.
 2013–2014 "איזה עולם קטן", ספריית האיור באגף הנוער, מוזיאון ישראל, ירושלים.

 סרטים וספרים אודותיה 
ב-21 בנובמבר 2014 יצא לאקרנים סרט דוקומנטרי של דבורית שרגל, "איפה אלה קרי ומה קרה לנוריקו-סאן?", העוסק בחיפוש אחר גיבורי הספרים המצולמים של אנה (חנה) ריבקין-בריק. הצלחת הסרט וגורמים נוספים הביאו להוצאה לאור מחודשת ב-2015 של שבעה מספרי סדרת "ילדי העולם" שצילמה ריבקין-בריק: "אלה קרי הילדה מלפלנד", "נוריקו-סאן הילדה מיפן", "דירק הילד מהולנד", "סיאה הילדה מאפריקה", "לילבס ילדת הקרקס", "נואי הילדה מתאילנד", "גנט הילדה מאתיופיה" ו"הרפתקה במדבר".

ב-8 ביולי 2016 יצא לאקרנים סרט נוסף של שרגל המבוסס על ספרי הילדים המצולמים של ריבקין-בריק, הנקרא "אפריקה!", ובו מתואר מסעה של הבמאית בעקבות סיאה, גיבורת הספר "סיאה הילדה מאפריקה".

ב-20 באוקטובר 2017 יצא לאקרנים סרטה השלישי של שרגל, החותם את טרילוגיית ילדי העולם, "איפה לילבס ילדת הקרקס ומה קרה בהונולולו?", ובו מתואר מסע החיפושים בעקבות לילבס, גיבורת "לילבס ילדת הקרקס" ומוקיהנה, גיבורת הספר "מוקיהנה מהוואיי".

ב-11 במרץ 2022 יצא לאקרנים סרטה הרביעי של שרגל, הסרט שלאחר טרילוגיית ילדי העולם, הנקרא "הרביעי בטרילוגיה – אנה ריבקין-בריק, ילדי העולם ואני".

ב-2025 יצא ספר של דבורית שרגל "אם יש לה מצלמה ביד היא לא מפחדת" על חייה, משפחתה והיקף עבודתה של ריבקין-בריק. הספר הופק על ידי "כריכה - סוכנות לסופרים" והוא כולל בין היתר תצלומים ייחודיים וחילופי מכתבים בין ריבקין-בריק לאחותה יוג'יני סודרברג פרלס.

לקריאה נוספת
 לאה גולדברג, 'הצלמת חנה ריבקין-בריק', בתוך קובץ מאמריה בין סופר ילדים לקוראיו: מאמרים בספרות ילדים; כינסה והקדימה דברים: לאה חובב, תל אביב: ספרית פועלים ('השכלה וחינוך'), תשל"ז, עמ' 96–98. (המאמר התפרסם במקור ב"דבר הפועלת" שנה כ', חוברת 10, תשרי תשט"ו, אוקטובר 1954.)

 Helene Ehriander, 'Everyday and Exotic: Astrid Lindgren's Co-operation with Anna Riwkin-Brick,' in: Bettina Kümmerling-Meibauer and Astrid Surmatz (eds.), Beyond Pippi Longstocking: Intermedial and international aspects of Astrid Lindgren's works, New York: Routledge, 2011, pp. 155–172.

קישורים חיצוניים


 אוסף אנה ריבקין־בריק, באתר הארכיון הציוני המרכזי
 אנה ריבקין בריק באתר מוזא - תמונות שצילמה בישראל



 , 
 משה בן אפרים, הרעיון בעין העדשה, ⁨⁨על המשמר⁩, 13 ינואר 1961⁩
  (עם בואה לנגב לאסוף לחומר לספר תצלומים על ישראל)
 נעמי בן גור, סיפורי המצלמה של אנה ריבקין-בריק, ⁨⁨למרחב⁩, 10 פברואר 1969⁩
  (עם תערוכת תצלומי במוזיאון תל אביב)


 ,  (הכותבת היא אחותה הגדולה)
 דייוויד סטברו, עולם תמים בשחור–לבן, מסע אחר, 22 במרץ 2011
 עמית נאור, מהונולולו ועד לפלנד: מסע מסביב לעולם עם צלמת אחת מופלאה, הספרנים, 26 באוקטובר 2020
 על סדרת "ילדי העולם", באתר של הוצאת הקיבוץ המאוחד
 תערוכת צילומיה של ריבקין-בריק בסטוקהולם 
 צילומי הריקוד של ריבקין-בריק 
 ביוגרפיה של חנה ריבקין-בריק 

 ירושה עשירה בתצלומים, כתבה באתר הארכיון הציוני המרכזי, מאי 2025

על סדרת ילדי העולם
 , 

 יותם גדרון, "אַשְׁרֵי הַמַּפְלִיג לָעוֹלָם הַגָּדוֹל, אַשְׁרֵי הַחוֹזֵר לְבֵיתוֹ הַקָּטָן": מאמר על צילומיה של חנה רבקין-בריק לסדרת הספרים על ילדי העולם, הפנקס (כתב עת מקוון לספרות ותרבות לילדים), 18 בינואר 2013
 הטריילרים (קדימונים) לארבעת סרטי הטרילוגיה של דבורית שרגל: "איפה אלה קרי ומה קרה לנוריקו-סאן?", "אפריקה!", "איפה לילבס ילדת הקרקס ומה קרה בהונולולו?", "הרביעי בטרילוגיה | אנה ריבקין-בריק, ילדי העולם ואני".

הערות שוליים

קטגוריה:צלמים שוודים
קטגוריה:צלמות יהודיות
קטגוריה:אמנים יהודים שוודים
קטגוריה:עיתונאים יהודים שוודים
קטגוריה:יהודיות שוודיות
קטגוריה:אישים הקבורים בבית העלמין הדרום
קטגוריה:אל-הוריות
קטגוריה:צלמי דיוקן
קטגוריה:ישראליות שנולדו ב-1908
קטגוריה:ישראלים שנולדו ב-1908
קטגוריה:ישראליות שנפטרו ב-1970
קטגוריה:ישראלים שנפטרו ב-1970